Osijek Express

Deveta Filmska RUNDA: Iskoristi priliku za praktično filmsko iskustvo!
2024-10-04 - 2024-10-06 | Filmska runda
Hrvatski jezični portal kaže kako je praktičan onaj koji:
a) se odnosi na praksu, koji je povezan sa stvarnim potrebama i mogućnostima
b) daje prednost onome što donosi stvarne rezultate, od čega ima stvarne koristi
c) se zna snaći u životu; snalažljiv, poslovan
Mi smo bili praktični pa smo:
a) iskoristili HJP kako bismo započeli ovaj tekst
b) iskoristili Radionicu praktičnog filma kako bismo najavili devetu Filmsku RUNDU
c) organizirali Radionicu praktičnog filma kako bismo grad Osijek obogatili novim
filmašima!
Dok odbrojavamo dane do devete Filmske RUNDE, revije hrvatskog kratkometražnog filma, koja će se održati 25. i 26. listopada 2024. u Osijeku, pozivamo vas da se pridružite
edukativnom programu koji tradicionalno prethodi glavnom filmskom vikendu. Program je namijenjen filmskim početnicima od srednje škole na dalje i bez obzira na vaše iskustvo, ova
radionica pruža priliku da se okušate u stvaranju filma – praktično i zabavno! Radionica praktičnog filma namijenjena je svima koji žele naučiti više o upravljanju
filmskom kamerom te snimanju i obradi zvuka na filmu. Osim tehničke podloge, polaznici će s voditeljima proći osnove filmskog jezika te razlike u njihovoj primjeni kada je riječ o
različitim filmskim rodovima, od igranog do namjenskog filma. Polaznici će, osim snimanja slike i tona, naučiti osnovne programe za montažu i obradu slike i zvuka, kako bi s tim
alatima poslije mogli uspješno kročiti u vlastite filmske pothvate. Voditelji radionice su Dino Ljuban i Tin Ostrošić, mladi filmski profesionalci koji su radili na nekolicini nagrađenih filmova, a pored toga imaju i opsežno iskustvo rada na namjenskim i komercijalnim projektima te će polaznike uputiti u vještine rada prije i nakon filmskog seta.
Radionica će se održati od 4. do 6. listopada 2024. u Osijeku, a svi zainteresirani mogu se prijaviti do 29.09. na radionice.filmskarunda@gmail.com (u predmetu naznačiti
“Radionica praktičnog filma”) popraćeno odgovorima na pitanja:
– Imaš li predznanje o snimanju, fotoaparatima, kamerama, izradi glazbe ili snimanju
zvuka? Ako da, ukratko opiši svoje dosadašnje iskustvo.
– Jesi li član nekog kinokluba ili školske foto i video grupe?
– Kontakt mail / broj mobitela!
Radionica je besplatna za sve polaznike. Odabranim polaznicima javiti ćemo se sa više detalja
o programu radionice.
Radionica je organizirana uz podršku DHFR-a, HAVC-a, Zaklade „Kultura nova“, Grada Osijeka i Osječko -baranjske županije.

Muzej Slavonije za osnovnoškolce organizira etno-plesnu radionicu pod nazivom Baština u koraku
2024-09-28 11:00 - 17:00 (Europe/Zagreb) | Muzej Slavonije
Muzej Slavonije za osnovnoškolce organizira etno-plesnu radionicu pod nazivom Baština u koraku. Radionica pruža priliku da djeca kroz igru i ples otkriju ljepotu slavonske tradicije i bogatstvo kulturne baštine.
Na radionici će se polaznici upoznati s radom i životom Julija Njikoša, poznatog sakupljača slavonskih narodnih pjesama, te naučiti osnovne korake tradicionalnog slavonskog kola i nekoliko izraza karakterističnih za slavonski govor. Nakon kratkog uvodnog razgovora o Njikošu, sudionici će se razgibati, a zatim učiti plesne korake kola. Kroz edukativnu igru naučit će značenja riječi poput “pendžer” i “lola”. Na kraju će zajedno osmisliti bećarac koristeći riječi koje su naučili i otpjevati ga u kolu, povezujući igru s očuvanjem slavonske kulturne baštine.
Vrijeme održavanja: subota 28. rujna 2024. godine s početkom u 11 sati
Cijena sudjelovanja u radionici iznosi 3,00 Eura po osobi.
Broj mjesta je ograničen,m a prijave su otvorene do 26. rujna 2024.. Zainteresirani se mogu prijaviti putem poveznice https://forms.gle/YE7eyTE2KfDDfnQt8
Radionica se izvodi u sklopu programa Doktori za baštinu voditeljice Jesenka Ricl, pod pokroviteljstvom Ministarstva kulture i medija RH, a voditeljica radionice je Dora Rakipović, članica Hrvatskog kulturno – umjetničkog društva Osijek 1862.

GISKO: Radionica "Tajne mapiranja uma"
2024-09-26 18:00 - 21:00 | GISKO
Humanitarna i obrazovna nevladina organizacija Art of living, u četvrtak, 26. rujna 2024. s početkom u 18.00 sati organizira radionicu pod nazivom “Tajne mapiranja uma”. Radionicu će u prostoru American Cornera Osijek održati učitelj tehnika disanja i meditacije Swami Satyanada.
Radionica je namijenjena svakome tko želi poboljšati fokus, povećati odlučnost i pronaći unutarnju sreću i ravnotežu, kako u poslovnim, tako i u privatnim izazovima. Art of Living radionice su stekle svjetsku popularnost upravo zato što pomažu svima; od onih s najstresnijim rasporedom, do onih koji traže dublji smisao i smirenost u svakodnevnom životu. Tisuće ljudi diljem svijeta doživjele su pozitivne promjene pod vodstvom Swamija Satyananda. Njegovo osobno putovanje od ljutita mladića do smirene i staložene osobe dokaz je moći tehnika koje će podijeliti. Tehnika koja mu je u tome najviše pomogla jest sudarshan kriya, snažna ritmička tehnika disanja koja vodi bez napora u stanje duboke opuštenosti. Radionica će biti posvećena dubljem uranjanjanju u um, specijaliziranim tehnikama disanja, produženoj praksi meditacije i interaktivnom segmentu.
Do sada je Swami Satyananda dotaknuo živote više od 12.000 ljudi iz svih društvenih sfera kroz Art of Living radionice, od državnih dužnosnika i menadžera u korporacijama, do ljudi koji žive u plemenskim zajednicama. Jedan je od najbližih suradnika Gurudeva Sri Ravi Shankara, osnivača Art of Living fondacije, najveće svjetske volonterske organizacije aktivne u preko 180 zemalja svijeta. Swami Satyanand od svoje je 23. godine posvećeni Art of Living učitelj te je postao ključna osoba u širenju mira, zadovoljstva i sreće diljem svijeta. Jedan od najsnažnijih aspekata njegove priče je njegova osobna transformacija.
Art of Living fondacija humanitarna je i obrazovna nevladina organizacija koja vodi brojne programe disanja, meditacije i joge koje pomažu u eliminaciji stresa i osobnom razvoju. Svoje centre u Europi ova je organizacija otvorila za potrebe zbrinjavanja izbjeglica iz Ukrajine te im je ponudila i regenerirajuće tehnike disanja i relaksacije, prikladne za osobe koje su pretrpjele šokove ratnih nedaća.

Radionica za mlade: Dizajniraj održivost
2024-09-19 18:00 - 19:30 | PRONI Centar
Želiš li naučiti kako svakodnevnim malim promjenama možeš doprinijeti održivom načinu života? I pritom biti kreativan i potaknuti svoje vršnjake na isto.
Ako imaš između 15 i 25 godina, pridruži nam se na kreativnoj radionici “Dizajniraj Održivost” gdje ćemo osvijestiti i naučiti kako sami, sada i odmah, možemo utjecati na održivi način života i kako kreirati vizualne poruke koji mogu potaknuti i druge mlade na pozitivne promjene.
Što ćemo raditi?
Naučit ćeš više o temama koje oblikuju naš svijet:
Brza moda: Kako modna industrija utječe na okoliš i što možeš učiniti?
Bacanje hrane: Zašto je smanjenje otpada od hrane važno i kako ga možemo postići?
Reuse (Ponovna upotreba): Kako možemo kreativno ponovno koristiti predmete umjesto da ih bacimo?
Održive navike kod kuće: Jednostavni načini kako svakodnevno prakticirati održivi razvoj.
U kreativnom dijelu radionice, koristit ćemo Canvu za izradu vizuala koje ćeš moći podijeliti na svojim društvenim mrežama i tako inspirirati druge na promjenu! (osigurana su 4 laptopa za izradu dizajna u Canvi.)Radionica će se održati na engleskom jeziku, ali osigurat ćemo prevoditelja kako bi svi sudionici mogli lako pratiti i sudjelovati.
Detalji radionice:
Kada i gdje ? četvrtak, 19. rujna od 18 do 19:30 sati, Info-centar za mlade Osijek, Kralja Zvonimira 15
Što ti treba? Samo kreativnost i želju za učenjem – sav materijal i alati bit će osigurani!
Prijavi se što prije i postani kreator/ica održivih promjena!
Za prijavu ispuni online prijavnicu.
Ova aktivnost dio je projekta “Zajedno možemo više” koji provodi PRONI Centar za socijalno podučavanje iz Osijeka koji je sufinanciran kroz program Europskih snaga solidarnosti te dio projekta Regionalni info-centar za mlade Osijek kojeg financira Središnji državni ured za demografiju i mlade.

Dani europske baštine u Muzeju Slavonije
2024-09-19 12:00 - 14:00 | Tvrđa
Muzej Slavonije organizira u sklopu Dana europske baštine predavanje “Knjižno nasljeđe obitelji Truhelka u Muzeju Slavonije: kulturno – povijesni kontekst“. Predavanje će održati dr.sc. Marina Vinaj, knjižničarska savjetnica u četvrtak 19. rujna 2024. godine s početkom u 12 sati, u Knjižnici na Trgu Ivana Pavla II br. 1 u Osijeku.
Obiteljske knjižnice predstavljaju kulturno-povijesne riznice grada. Jedna od takvih knjižnica zasigurno je i obiteljska knjižnica Truhelka, čiji je začetnik Osječanin Dragoš Truhelka, pripadnik 78. pješačke pukovnije, manje poznati brat Jagode i Ćire Truhelke. Ova vrijedna riznica oslikava obiteljsko knjižno nasljeđe Truhelka, kontekstualizira određeno vrijeme, progovara o svojim vlasnicima te poput muzejskih predmeta, čini povijesno, kulturološko, muzeološko i vizualno iznimnu cjelinu, važnu za iščitavanje povijesti grada.
